Et ældre ægtepar blev fastklemt ved bagende af bus, da den lavede en fremadrettet manøvre.

En 80-årig mand er søndag morgen død, efter at både han og hans hustru sent lørdag eftermiddag blev klemt under en bus ved Vejle Trafikcenter.

Allerede lørdag aften blev kvinden konstateret død, og søndag måtte lægerne også opgive at redde mandens liv, oplyser Sydøstjyllands Politi.

- Han afgik ved døden her til morgen, siger vagtchef Flemming Fyrstenberg.

Det var kort før klokken 17.30, at ægteparret blev fastklemt ved bussens bagende, da den lavede en fremadrettet manøvre.

Mange vidner

Det er tidligere blevet oplyst, at parrets ben blev klemt under bussen. Men søndag er de nærmere omstændigheder endnu ikke klarlagt.

Ulykken skete på et tidspunkt, hvor mange mennesker opholdt sig på stedet.

- Efterfølgende har flere vidner fået krisehjælp, siger vagtchef Flemming Fyrstenberg.

De pårørende til ægteparret er underrettet om ulykkens tragiske udgang.